A belga nagydíj időmérőjén csak a nyolcadik helyet sikerült megszereznie. A futamot, melynek utolsó három körében elkezdett esni az eső, ami összezilálta a sorrendet, végül hatodikként zárta. Ezzel ismét feljött a világbajnoki pontverseny 3. helyére, mivel Kimi Räikkönen az utolsó körben falnak csapódott, így nem szerzett pontot. Az olasz nagydíj időmérőjét zuhogó eső mellett rendezték meg, ami némileg összezavarta az erőviszonyokat. Kubica az edzés második szakaszában 21 századmásodperccel gyengébben teljesített Massánál, így tizenegyedikként nem jutott be a harmadik szakaszba, és ebből a pozícióból kezdte meg a vasárnapi futamot. A futamon jó versenyzést mutatva feljött a harmadik helyre, így ismét dobogóra állhatott. A szingapúri nagydíjon a 4. helyről indulhatott, de 10 másodperces büntetést kapott, amikor Piquet balesetekor behajtott a zárt bokszutcába. A versenyt a 11. helyen, pont nélkül fejezte be. Japánban hatodikként indulhatott, a versenyen pedig Fernando Alonso után 2. lett. A kínai nagydíj időmérőjén csak a 11. helyet sikerült megszereznie, ám az egyébként meglehetősen eseménytelen versenyen jól autózva a 6. helyre sikerült feljönnie. Brazíliában, az évadzárón az időmérő még rosszabbul sikerült: csupán 13. lett. Ezúttal a versenyen sem sikerült helyzetén érdemben javítania, a 11. helyen, körhátrányban és pont nélkül zárta a versenyt.